CINNEADH CUR CHUN FEIDHME (AE) 2022/74 ÓN gCOIMISIÚN

an 17 Eanáir 2022

lena leagtar amach liosta chláir Interreg agus lena léirítear méid foriomlán na tacaíochta iomláine ó Chiste Forbraíochta Réigiúnaí na hEorpa agus ó gach ionstraim maoinithe sheachtraigh den Aontas le haghaidh gach cláir agus liosta na méideanna a aistreofar idir sraitheanna faoi sprioc an chomhair chríochaigh Eorpaigh don tréimhse 2021 go 2027

(a bhfuil fógra tugtha ina leith faoi dhoiciméad C(2022) 131)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2021/1059 ó Pharlaimint na hEorpa agus ón gComhairle an 24 Meitheamh 2021 maidir le forálacha sonracha le haghaidh sprioc an chomhair chríochaigh Eorpaigh (Interreg) a fhaigheann tacaíocht ó Chiste Forbraíochta Réigiúnaí na hEorpa agus ionstraimí maoinithe sheachtraigh (1), agus go háirithe Airteagal 11(1) de,

Tar éis dul i gcomhairle leis an gcoiste a bunaíodh le hAirteagal 115(1) de Rialachán (AE) 2021/1060 ó Pharlaimint na hEorpa agus ón gComhairle an 24 Meitheamh 2021 lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe, an Ciste um Aistriú Cóir agus an Ciste Eorpach Muirí, Iascaigh agus Dobharshaothraithe agus rialacha airgeadais maidir leis na cistí sin agus maidir leis an gCiste um Thearmann, Imirce agus Lánpháirtíocht, an Ciste Slándála Inmheánaí agus an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí (2),

De bharr an mhéid seo a leanas:

(1) Leagtar amach in Airteagal 9 de Rialachán (AE) 2021/1059 na hacmhainní foriomlána atá ar fáil faoi Chiste Forbraíochta Réigiúnaí na hEorpa (CFRE) le haghaidh sprioc an chomhair chríochaigh Eorpaigh (Interreg) agus a leithdháileadh ar chomhar trasteorann, comhar trasnáisiúnta, comhar idir-réigiúnach agus comhar na réigiún is forimeallaí.

(2) I gcomhréir le hAirteagal 9(3) de Rialachán (AE) 2021/1059, chuir an Coimisiún in iúl do gach Ballstát a sciar de na méideanna foriomlána le haghaidh comhar trasteorann, comhar trasnáisiúnta agus chomhar na réigiún is forimeallaí, arna miondealú de réir bliana i gcomhréir leis an modheolaíocht a leagtar amach in Iarscríbhinn XXVI, pointe 8, a ghabhann le Rialachán (AE) 2021/1060.

(3) De bhun Airteagal 9(5) de Rialachán (AE) 2021/1059, ar bhonn na méideanna arna gcur in iúl ag an gCoimisiún i gcomhréir le mír 3 den Airteagal sin, rinne gach Ballstát an Coimisiún a chur ar an eolas faoi cé acu a bhain nó nár bhain sé úsáid as an rogha aistrithe dá bhforáiltear i mír 4 den Airteagal sin, agus faoin mbealach a ndearna sé amhlaidh, agus faoi dháileadh a sciar ar chláir Interreg ina bhfuil na Ballstáit rannpháirteach a tháinig dá bharr sin.

(4) I gcomhréir le hAirteagal 10(2) de Rialachán (AE) 2021/1059, leagann an Coimisiún agus na Ballstáit lena mbaineann síos an ranníocaíocht ó CFRE le cláir Interreg thrasteorann sheachtracha a dtabharfar tacaíocht dóibh freisin ón imchlúdach airgeadais a leithdháilfear faoin Ionstraim um Réamhaontachas III ar chomhar trasteorann (IPA III-CTT) nó ón imchlúdach airgeadais a leithdháilfear faoin Ionstraim um Chomharsanacht, Forbairt agus Comhar Idirnáisiúnta - An Eoraip Dhomhanda ar chomhar trasteorann le haghaidh limistéar geografach na Comharsanachta (CTT ICFCI).

(5) I gcomhréir le hAirteagal 11(2) de Rialachán (AE) 2021/1059, bunaíonn an Coimisiún freisin liosta na méideanna a aistreofar de bhun Airteagal 9(4) den Rialachán sin, arna miondealú de réir an Bhallstáit.

(6) Is gá, dá bhrí sin, liosta chláir Interreg a chur ar bun agus méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh den Aontas le haghaidh gach cláir a léiriú chomh maith le liosta na méideanna a aistreofar de bhun Airteagal 9(4) de Rialachán (AE) 2021/1059, agus iad miondealaithe de réir an Bhallstáit,

TAR ÉIS AN CINNEADH SEO A GHLACADH:

Airteagal 1 Leagtar amach in Iarscríbhinn I liosta na gclár um chomhar trasteorann, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh den Aontas le haghaidh gach cláir.

Airteagal 2 Leagtar amach in Iarscríbhinn II liosta na gclár um chomhar trasnáisiúnta, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh den Aontas le haghaidh gach cláir.

Airteagal 3 Leagtar amach in Iarscríbhinn III liosta na gclár um chomhar idir-réigiúnach, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh den Aontas le haghaidh gach cláir.

Airteagal 4 Leagtar amach in Iarscríbhinn IV liosta na gclár um chomhar sna réigiúin is forimeallaí, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh den Aontas le haghaidh gach cláir.

Airteagal 5 Leagtar amach in Iarscríbhinn V na méideanna a aistreofar de bhun Airteagal 9(4) de Rialachán (AE) 2021/1059, arna miondealú de réir an Bhallstáit.

Airteagal 6 Is chuig na Ballstáit a dhírítear an Cinneadh seo.

Arna dhéanamh sa Bhruiséil, 17 Eanáir 2022. Thar ceann an Choimisiúin Elisa FERREIRA Comhalta den Choimisiún

(1) IO L 231, 30.6.2021, lch. 94.

(2) IO L 231, 30.6.2021, lch. 159.